ITD มาวิน! เสนอราคาประมูลอาคารเทียบเครื่องบินต่ำสุด เซ็นสัญญาก.ค.นี้
ITD เสนอราคาประมูลงานสร้างอาคารเทียบเครื่องบินหลังที่ 1 ของ AOT ที่ราคาต่ำสุด 1.2 หมื่นลบ. ด้าน UNIQ เสนอราคา 1.3 หมื่นลบ. ส่วน NWR-CNT เสนอราคา 1.4 หมื่นลบ. คาดเซ็นสัญญาจ้างงานได้ในต้นเดือนก.ค.นี้
21 มิ.ย. 2559

น.ท.สุธีรวัฒน์ สุวรรณวัฒน์ รองกรรมการผู้อำนวยการใหญ่ สายงานวิศวกรรมและการก่อสร้าง บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทได้เปิดซองประมูลงานจ้างก่อสร้างอาคารเทียบเครื่องบินหลังที่ 1 (ชั้น B2 ชั้น B1 และ ชั้น G) ลานจอดอากาศยานประชิดอาคารเทียบเครื่องบินรองหลังที่ 1 และส่วนต่อเชื่อมอุโมงค์ด้านทิศใต้ (งานโครงสร้างและงานระบบหลัก) จากเอกชนที่ยื่นเข้ามา 3 ราย
ทั้งนี้ปรากฎว่า บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เป็นผู้เสนอราคาต่ำสุด ที่ราคา 12,050 ล้านบาท (รวมภาษีมูลค่าเพิ่ม)รองลงมาเป็นกลุ่มกิจการร่วมค้า UN-SH (บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ร่วมกับพันธมิตรจีน) เสนอราคา 13,291 ล้านบาท(รวมภาษีมูลค่าเพิ่ม) ซึ่ง 2 รายนี้เสนอราคาต่ำกว่าราคากลาง 13,420.787 ล้านบาท ส่วนกลุ่มกิจการร่วมค้าของบริษัท เนาวรัตน์พัฒนาการ จำกัด (มหาชน) หรือ NWR และบริษัท คริสเตียนีและนีลเส็น (ไทย) จำกัด (มหาชน) หรือ CNT เสนอราคาที่ 14,293 ล้านบาท (รวมภาษีมูลค่าเพิ่ม)
โดยถือเป็นครั้งแรกที่รับซองประมูลราคาและเปิดซองทั้ง 3 ซอง คือซองคุณสมบัติ ซึ่งทั้ง 3 รายมีคุณสมบัติครบ ซองเทคนิค ก็ผ่านกันทั้งหมด สุดท้ายเหลือซองราคา ผู้ร่วมสังเกตุการณ์คือ สำนักงานตรวจเงินแผ่นดิน(สตง.) และ คณะกรรมการติดตามและตรวจสอบการใช้จ่ายงบประมาณภาครัฐ (คตร.) เห็นว่า AOT ไม่ควรเก็บซองราคาไว้เปิดภายหลัง จึงให้เปิดซองราคาจะได้เกิดความโปร่งใส ในวันเดียวกัน
“กรรมการ สตง. และคตร.เห็นว่าหลักฐานเอกสารที่ยื่นมาพร้อม ทีมงานก็พร้อม และยื่นแค่ 3 ราย ทำให้งานทำได้เร็ว smooth และ สตง.กับคตร.ก็อยากให้งานเร็วขึ้น ไม่อยากให้เก็บซองราคา เราจึงดำเนินการให้เสร็จภายในวันเดียวกัน”
ทั้งนี้บริษัทจะกัน 2 รายที่ยื่นราคาต่ำสุด คือ ITD และ กลุ่มกิจการร่วมค้า UN-SH โดยราคาต่างกันกว่า 1 พันล้านบาท โดยจากนี้จะมีการเจรจาแล้วจะนำเสนอคณะกรรมการบริษัทเห็นชอบ และคาดว่าจะเซ็นสัญญาจ้างงานได้ในต้นเดือนก.ค.นี้ ทำให้แผนงานเร็วขึ้นกว่า 1 เดือน
ขณะที่ในวันนี้ บริษัทจะเปิดให้เอกชนยื่นซองราคางานจ้างก่อสร้างระบบสาธารณูปโภค ราคากลาง 2,265.291 ล้านบาท เวลา 9.00-11.00 น. โดยจะมีแนวทางการทำงานเช่นเดียวกับงานแรก  ทั้งนี้ มีเอกชนเข้ามาซื้อซองราคา 12 ราย